|  |  |  |  |  |  |
| --- | --- | --- | --- | --- | --- |
| **Rapporterende enhet:** | **Helsam** | **Rapportert av:** | **Elin Olaug Rosvold**  **Knut Tore Stokke** | **Periode:**  **T3 - 2022** |  |

# Ledelsesvurdering Helsam 3. tertial 2022

### Vurdering av økonomisk utvikling

Den økonomiske situasjonen ved Helsam er vesentlig forverret gjennom tredje tertial som følge av innstrammingene som kom i statsbudsjettet og håndteringen av de økte energikostnadene ved UiO. Tildelingen for 2023 er redusert med rundt 10 mill. sammenlignet med den opprinnelige tildelingen som ble gjort av fakultetsstyret i september. Helsam rammes relativt sett hardest av grunnenhetene på fakultetet fordi vi i tillegg til de generelle kuttene også får en utfasing av studieplassfinansiering på bachelorprogrammet. Den økonomiske effekten av kutt knyttet til innføringen av studieavgift for studenter utenfor EØS er fortsatt uavklart, men det er sannsynlig at det vil bidra til en forverring av den økonomiske situasjonen.

Instituttet har vært gjennom en krevende økonomisk situasjon de siste årene med et betydelig akkumulert overforbruk, men vil ved utgangen av 2022 være i økonomisk balanse i bevilgningsvirksomheten. Pandemien har i stor grad bidratt til dette dels gjennom redusert aktivitet i form av reiser og datainnsamling til forskningen i periodene med nedstenging, men også gjennom en vesentlig bedring av grunnfinansieringen på utdanningssiden gjennom de ekstra studieplassene som ble fordelt i revidert nasjonalbudsjett 2020.

Parallelt med kuttene i tildeling har det vært jobbet med en restrukturering av masterporteføljen som innebærer at vi er i ferd med å øke utdanningsvirksomheten i form av opprettelsen av det nye masterprogrammet i Folkehelse og epidemiologi. Volumet av studenter endres ikke vesentlig, men vi får en noe mindre kullstørrelse i programmene ved at midlertidig omdisponerte studieplasser vil spres på flere studieprogrammer.

Helsam har satt i gang en prosess med sikte på å revidere budsjett og langtidsprognose innen medio februar for å sikre en forsvarlig økonomisk styring inn i en krevende periode. Som vi gjorde rede for i rapporteringen i forbindelse med budsjett og prognose i desember så har vi allerede brukt mye handlingsrommet knyttet til å kutte kostnader blant annet gjennom at vi har lagt til grunn at avganger i langtidsperioden ikke erstattes og at vi har lagt til grunn at måltallet for rekrutteringsstillinger bortfaller etter 2023. I arbeidet med revisjon av budsjett og prognose vil vi både gjøre vurderinger rundt ytterligere kutt i kostnadene knyttet til både lønn og drift, men også gå nærmere inn på mulighetene for å redusere undervisningsaktivitetene og dermed behovet for bemanning.

Dato: 20.1.23

Elin Olaug Rosvold Knut Tore Stokke  
instituttleder administrasjonssjef